Alexis Tsipras , forsætisráðherra Grikklands , ætlar að skera upp herör gegn ósamþykktum húsum . Ókláruð og ósamþykkt hús hafa í áratugi verið mikið vandamál í Grikklandi . Tilefnið eru skæðir gróðureldar sem urðu 91 að bana í lok síðasta mánaðar en Tsipras segir manntjónið hafa orðið meira en ella hefði orðið vegna ólöglegra húsa . „ Óreiðan sem fylgir þessum ólöglegu byggingum stefnir lífi og limum fólks í hættu . Þetta verður ekki umborið lengur , “ sagði Tsipras eftir fund sem hann átti með ráðherrum og svæðisstjórum í Grikklandi . Ríkisstjórn Tsipras hefur sætt harðri gagnrýni vegna viðbragðsins við eldunum miklu , en aldrei hefur orðið eins mikið manntjón af völdum gróðurelda í sögu landsins . „ Það sem rústar skógum og ströndum , og skapar hættu , verður rifið niður . Það er mikilvægt af virðingu við hina látnu en nauðsynlegt fyrir þá sem lifðu , “ sagði Tsipras . Fjórir háttsettir ráðamenn voru látnir fjúka vegna eldsvoðans , þar á meðal ráðherra almannavarna , slökkviliðsstjóri og lögreglustjóri . Viðbragð lögreglu og slökkviliðs var lélegt og var samskiptum ábótavant milli viðbragðsaðila . Slökkvilið lét lögreglu ekki vita nægilega vel hvar eldurinn væri sem varð til þess að fólki var beint á röng svæði við rýmingu vegna eldsvoðans .